Man langs pad op ‘teregstellingswyse’ doodgeskietArgieffoto bloot ter illustrasie. (Foto: Unsplash) ŉ Man is Vrydag in die vroeë oggendure oënskynlik koelbloedig doodgeskiet op die R566 in die omgewing van De Wildt in Noordwes. Die voorval volg nadat ŉ ketting met skerp penne oor die pad gegooi is en die Toyota Quantum- minibustaxi waarin die man en twee ander passasiers gery het, ’n pap wiel gekry het. Kapt. Sam Tselanyane, woordvoerder van die provinsiale polisie, sê Sello Kgasi (58) was omstreeks 00:55 met twee vrouepassasiers tussen Mmakau en Brits op pad toe die taxi ’n pap wiel gekry het weens die skerp voorwerpe in die pad. Kgasi het uitgeklim om die wiel te ruil maar is in ’n lokval deur twee gewapende mans doodgeskiet. Die mans het Kgasi van sy persoonlike vuurwapen en besittings beroof. Die mans het ook die vroue van kontant en hul selfone beroof voordat hulle op die vlug geslaan het. Volgens Tselanyane het die twee verdagtes met mekaar in Shona gekommunikeer. Hulle word sedertdien gesoek. Lt.genl. Sello Kwena, provinsiale polisiehoof, het die moord ten sterkste veroordeel en ŉ 72-uur-aksieplan in werking gestel in ’n poging om die moordenaars vas te trek. “Die publiek, veral motoriste, word gewaarsku om baie waaksaam te wees wanneer hulle snags daardie gebied nader, aangesien dit ŉ brandpunt word.” Enigeen met inligting rakende die verdagtes word versoek om sers. Aubrey Kgomo by 082 520 1598 te bel.